*Likumprojekts*

**Grozījumi Ģeotelpiskās informācijas likumā**

Izdarīt Ģeotelpiskās informācijas likumā (Latvijas Vēstnesis, 2009, 205. nr.; 2010, 205. nr.; 2013, 106. nr.; 2014, 199. nr.; 2016, 241. nr.; 2018, 105. nr.) šādus grozījumus:

1. 4. pantā:

izteikt otro daļu šādā redakcijā:

“(2) Latvijas Ģeotelpiskās informācijas aģentūra ir Aizsardzības ministrijas pārraudzībā esoša tiešās pārvaldes iestāde, kura īsteno valsts politiku ģeodēzijas, kartogrāfijas un ģeotelpiskās informācijas jomā un piedalās minēto politikas jomu izstrādē.”;

izslēgt sestajā daļā vārdus “un šā likuma 8. panta otrajā un trešajā daļā noteikto uzdevumu izpildi.”;

papildināt pantu ar septīto daļu šādā redakcijā:

“(7) Aizsardzības ministrija, Zemkopības ministrija, Tieslietu ministrija, Satiksmes ministrija, Ekonomikas ministrija, Iekšlietu ministrija, Veselības ministrija, Izglītības un zinātnes ministrija, Kultūras ministrija un vietējās pašvaldības, kā arī biedrības un nodibinājumi, kuru darbība attiecīgajā jomā ir reģistrēta, atbild par attiecīgās nozares ģeotelpiskās informācijas sagatavošanu, pakalpojumu sniegšanu un pasākumu izpildi, kā arī informācijas sniegšanu Vides aizsardzības un reģionālas attīstības ministrijai, lai nodrošinātu šā likuma 8.panta otrajā un trešajā daļā noteikto uzdevumu izpildi.”.

2. Izteikt 8. pantu šādā redakcijā:

“(1) Vides aizsardzības un reģionālās attīstības ministrija un Aizsardzības ministrija savas kompetences ietvaros nodrošina Latvijas Republikas pārstāvēšanu Eiropas Savienības institūcijās jautājumos par Eiropas Kopienas ģeotelpiskās informācijas infrastruktūras darbību.

“(2) Vides aizsardzības un reģionālās attīstības ministrija, saskaņā ar Eiropas Komisijas noteikto kārtību, sagatavo ziņojumu Eiropas Komisijai par ģeotelpiskās infrastruktūras darbību Latvijas Republikā.”;

“(3) Vides aizsardzības un reģionālās attīstības ministrija pēc Eiropas Komisijas pieprasījuma sniedz tai ziņas par Eiropas Kopienas ģeotelpiskās informācijas infrastruktūras turpmāko attīstību.”.

3. Izteikt 22. panta otro daļu šādā redakcijā:

“(2) Sertifikātu ģeodēzisko darbu veicējam izsniedz vai atsaka izsniegt, sertifikāta darbību aptur vai atjauno, sertifikāta darbības termiņu pagarina vai atsaka to pagarināt un sertifikātu anulē, sertificēto personu darbības uzraudzību veic un sertificēto personu kvalifikācijas celšanu nodrošina Ministru kabineta pilnvarota sertificēšanas institūcija.”

4. 23. pantā:

aizstāt pirmajā daļā vārdus “Latvijas Nacionālajā akreditācijas birojā akreditēta sertificēšanas institūcija” ar vārdiem “Ministru kabineta pilnvarota sertificēšanas institūcija.”;

izteikt otro daļu šādā redakcijā:

“(2) Sertifikāta izsniegšanas un reģistrēšanas, sertifikāta darbības apturēšanas un atjaunošanas, sertifikāta darbības termiņa pagarināšanas un sertifikāta anulēšanas kārtību, sertificēto personu darbības uzraudzības kārtību, civiltiesiskās atbildības apdrošināšanas kārtību un apdrošināšanas līguma minimālo apmēru nosaka Ministru kabinets.”;

papildināt pantu ar trešo daļu šādā redakcijā:

“(3) Ministru kabinets apstiprina maksas pakalpojumu cenrādi par ģeodēzisko darbu veicēju sertifikāciju, sertifikāta darbības termiņa pagarināšanu un sertificēto personu darbības uzraudzību.”

Ministru prezidents A. K. Kariņš

Ministru prezidenta biedrs,

Aizsardzības ministrs A. Pabriks